మారని భారత్‌ వృద్ధి అంచనా
- గతంలో చెప్పినట్టు 7.2 శాతానికే పరిమితం
న్యూఢిల్లీ: ప్రస్తుత ఆర్థిక సంవత్సరానికి భారత్‌ వృద్ధి రేటు 7.2 శాతం దరిదాపులకే పరిమితం కావచ్చని అంతర్జాతీయ ద్రవ్యనిధి (ఐఎంఎఫ్‌) విశ్లేషించింది. గతంలో వెల్లడించిన అంచనాల్లోనూ ఐఎంఎఫ్‌ ఇదే విషయాన్ని తెలిపింది. అయితే చైనా విషయంలో మాత్రం సంస్థ తన అంచనాలను సవరించింది. ఈ ఆర్థిక సంవత్సరంలో చైనా 6.7 శాతం వృద్ధిని.. వచ్చే ఆర్థిక సంవత్సరంలో 6.4 శాతం వృద్ధిని నమోదు చేసే అవకాశం ఉన్నట్టు పేర్కొంది. ఐఎంఎఫ్‌ తాజాగా వెల్లడించిన 'వరల్డ్‌ ఎకనమిక్‌ అవుట్‌లుక్‌'లో ప్రపంచ దేశాల వృద్ధిరేటును ఆ సంస్థ విశ్లేషించింది. ప్రస్తుత ఆర్థిక సంవత్సరంతో పాటు రానున్న సంవత్సరం నందు కూడా వృద్ధి రేటు విషయంలో భారత్‌ను చైనాను అధిగమించనుందని తెలిపారు. 2018-19 ఆర్థిక సంవత్సరంలో భారత 7.7 శాతం వృద్ధిని నమోదు చేసే అవకాశం ఉన్నట్టుగా పేర్కొంది. ఆర్థిక కార్యకలాపాలు జోరందుకుంటున్న నేపథ్యంలో వర్థమాన, అభివృద్ధి చెందిన దేశాల వృద్ధి రేటులో వరుసగా ఈ ఏడాది 2 శాతం. 4.6 శాతం మేర వృద్ధి నమోదయ్యే అవకాశం కనిపిస్తున్నట్టుగా పేర్కొంది. ప్రపంచ వాణిజ్యం కొంత మేర పుంజుకొని బలపడుతున్న నేపథ్యంలో ఆసియాన్‌-5 దేశాలు దాదాపు 5 శాతం దరిదాపుల్లో వృద్ధిని అందుకోవచ్చని పేర్కొంది.
మీ స్నేహితులకు రికమెండ్ చెయ్యండి